**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Βορείου Αιγαίου .**

**Τηλ.:** 6974055854, 6978276882,  **fax:** 2674022211, **web site:** www.eakp.gr, **email:** **info@eakp.gr**

 **Μυτιλήνη 20 Μαΐου 2024**

**ΑΝΑΚΟΙΝΩΣΗ – ΔΕΛΤΙΟ ΤΥΠΟΥ**

**Για τα αποτελέσματα των εκλογών**

 **και του πρώτου Δ.Σ. της Ε.Υ.Π.Σ. Βορείου Αιγαίου.**

 **Συναδέλφισσες, συνάδελφοι**

Ολοκληρώθηκαν την Παρασκευή 10/5 οι αρχαιρεσίες για την ανάδειξη του νέου διοικητικού συμβουλίου της Ένωσης, των μελών της εξελεγκτικής επιτροπής, των αντιπροσώπων για το συνέδριο της ομοσπονδίας μας και των νομαρχιακών τμημάτων της ΑΔΕΔΥ. Επίσης την Τετάρτη 15/5 πραγματοποιήθηκε η πρώτη συνεδρίαση κατά την οποία το διοικητικό συμβούλιο συγκροτήθηκε σε σώμα.

Η Ενωτική Αγωνιστική Κίνηση Πυροσβεστών περιφέρειας Βορείου Αιγαίου εκφράζει τις ευχαριστίες της προς τους συναδέλφους που μας στήριξαν στις εκλογές και επιδοκίμασαν τη στάση της παράταξής μας το προηγούμενο διάστημα.

Όσο αφορά το εκλογικό αποτέλεσμα η Ε.Α.Κ.Π. σημείωσε άνοδο σε ψήφους και σε ποσοστά και εξέλεξε δύο έδρες στο διοικητικό συμβούλιο, μία στην εξελεγκτική επιτροπή, δύο αντιπροσώπους για την ομοσπονδία, έναν αντιπρόσωπο για το Νομαρχιακό τμήμα της ΑΔΕΔΥ στη Λέσβο και δύο για τη Σάμο. Στα θετικά επίσης καταγράφεται και η αυξημένη συμμετοχή των συναδέλφων στις αρχαιρεσίες σε σχέση με προηγούμενες χρονιές. Ωστόσο αρνητικοί παραμένουν οι συσχετισμοί για τα συμφέροντα των εργαζομένων αφού η πλειοψηφία παρέμεινε στις δυνάμεις που εκπροσωπούν τον κυβερνητικό συνδικαλισμό. Η παράταξη Ενιαία Πρωτοβουλία Πυροσβεστών η όποια πλειοψήφησε είναι αυτή που όταν η Ε.Α.Κ.Π. προσπαθούσε με τις λίγες δυνάμεις της να ενημερώσει και να κινητοποιήσει τους συναδέλφους ενάντια στον εργασιακό μεσαίωνα που έχει επιβληθεί, προσπαθούσαν να επιδείξουν συνδικαλιστικό έργο μέσω δημόσιων σχέσεων και φωτογραφήσεων. Παρότι παρουσιάζονται σαν ανεξάρτητοι και ακομμάτιστοι παρείχαν απόλυτη στήριξη σε όλες τις κυβερνήσεις που κυριολεκτικά ισοπέδωσαν εργασιακά και ασφαλιστικά δικαιώματα ( νόμος Κατρούγκαλου – Βρούτση, Χρυσοχοΐδη κλπ.).

Όσο αφορά την συγκρότηση του Διοικητικού Συμβουλίου, η παράταξή μας πρότεινε να απαρτίζεται από αντιπροσωπευτικό προεδρείο ανάλογα με την εκλογική δύναμη κάθε παράταξης. Η πλειοψηφούσα παράταξη, αρνήθηκε για πολλοστή φορά να σεβαστεί την βούληση του εκλογικού σώματος με το πρόσχημα πάντα της απόλυτης πλειοψηφίας.

Στην ίδια συνεδρίαση πραγματοποιήθηκε συζήτηση και οι προτάσεις από πλευράς της πλειοψηφούσας παράταξης αφορούσαν κυρίως ενέργειες που έρχονται σε αντίθεση με το καταστατικό της Ένωσης όπως η λειτουργία του Δ.Σ. και η αλλαγή του ίδιου του καταστατικού όπως αυτή ρητά ορίζεται στο 25ό άρθρο του. Εμείς από πλευράς μας δηλώσαμε ξεκάθαρα ότι δεν πρόκειται να δεχτούμε καμία παραβίαση των καταστατικών αρχών ιδιαίτερα σε ότι αφορά τη δημοκρατική λειτουργία της Ένωσης.

Επίσης καταθέσαμε πρόταση για αγωνιστικές κινητοποιήσεις της Ένωσης με το πλαίσιο πέντε βασικών αιτημάτων (προσλήψεις – μονιμοποίηση, ένταξη στα Β.Α.Ε., κατάργηση του ν. 4662/2020, μέτρα για την υγιεινή και ασφάλεια, οικονομική αποζημίωση για υπερωρίες αργίες) καθώς και να τεθεί η ίδια πρόταση στο επερχόμενο συνέδριο της ομοσπονδίας από τους αντιπροσώπους του Βορείου Αιγαίου. Η πρόταση αυτή έγινε δεκτή ομόφωνα οπότε συνάδελφοι αναμένουμε το επόμενο διάστημα και την υλοποίηση της.

Σε αυτή την κατεύθυνση, βεβαιώνουμε όλους τους συναδέλφους, θα συνεχίσει να κινείται η Ε.Α.Κ.Π. υπερασπιζόμενοι τα συμφέροντα των συναδέλφων και την λειτουργία του συνδικαλιστικού μας οργάνου, με την ενεργή συμμετοχή όλων μας. Δεσμευόμαστε να συνεχίσουμε την προσπάθεια που κάνουμε όλα τα προηγούμενα χρόνια για την ενίσχυση της μαζικότητας και της αγωνιστικής κατεύθυνσης του Σωματείου μας αφού είναι και ο μόνος τρόπος να έχουν αποτέλεσμα οι διεκδικήσεις μας.

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**